Ελιακίμ Μανγκαλά

Ο **Ελιακίμ Χανς Μανγκαλά** (*Eliaquim Hans Mangala,* 13 Φεβρουαρίου 1991) είναι Γάλλος ποδοσφαιριστής ο οποίος αγωνίζεται για λογαριασμό της Οριέντε Πετρολέρο στην βολιβιανή Πρωτάθλημα Βολιβίας. Είναι, επίσης, διεθνής με την Εθνική Γαλλίας, στην οποία έχει συμμετάσχει στο Μουντιάλ του 2014 και στο Euro 2016. Ο Μανγκαλά είναι, κάτοχος βελγικού διαβατηρίου έχοντας ζήσει στη χώρα από την ηλικία των πέντε ετών.

## Συλλογική Καριέρα
### Πρώτα χρόνια
Ο Μανγκαλά γεννήθηκε στο βορειοδυτικό παριζιάνικο προάστιο της Κολόμπ, ωστόσο μετακόμισε στο Βέλγιο σε ηλικία πέντε ετών για να ζήσει στη γαλλόφωνη πόλη της Ναμύρ. Στην ίδια ηλικία, εντάχθηκε στην τοπική ομάδα *Ατλετίκ Κλαμπ Λυστέν* ως νεαρός ποδοσφαιριστής, όπου και πέρασε συνολικά έξι χρόνια, προτού μετακομίσει στην *ΚΣ Βεπιονναί* από το κοντινό Βεπιόν. Έπειτα από παρουσία δύο ετών στο Βεπιόν, ο Μανγκαλά εντάχθηκε στη μεγαλύτερη ομάδα της πόλης, την ΟΡ Ναμύρ, όπου και σε σύντομο χρονικό διάστημα κατάφερε να διακριθεί για το ταλέντο του. Ενώσω βρισκόταν στη Ναμύρ, ο Μανγκαλά χρησιμοποιούνταν ως επιθετικός, ενώ οι επιδόσεις του σε επίπεδο νέων προκάλεσαν το ενδιαφέρον της Σταντάρ Λιέγης για την απόκτησή του. Το 2007, ο Μανγκαλά και η Σταντάρ έφτασαν σε συμφωνία για την υπογραφή νεανικού συμβολαίου διάρκειας τριών ετών.

### Σταντάρ Λιέγης
Ο Μανγκαλά εντάχθηκε στη Σταντάρ Λιέγης και, με το που έφτασε στην ομάδα, μετατοπίστηκε στο αριστερό άκρο της άμυνας και προωθήθηκε στην ηλικιακή κατηγορία U17 του συλλόγου για τη σεζόν 2007–08. Οι εξαιρετικές εμφανίσεις του Μανγκαλά με την ομάδα οδήγησαν στον προβιβασμό του στην ηλικιακή κατηγορία U19 της Σταντάρ τον Ιανουάριο του 2008, όπου και άλλαξε εκ νέου θέση, αυτή τη φορά μετατοπιζόμενος στο κέντρο της άμυνας. Στη διάρκεια της παρουσίας του με την ηλικιακή κατηγορία U19 του συλλόγου, ο Μανγκαλά βρέθηκε αρκετές φορές στον πάγκο της ηλικιακής κατηγορίας U21, παρά το γεγονός ότι ήταν μόλις 17 ετών εκείνη την εποχή.

Για τη σεζόν 2008–09, ο Μανγκαλά είχε την ευκαιρία να προπονείται και να αγωνίζεται με την πρώτη ομάδα του συλλόγου. Στις 23 Οκτωβρίου 2008, υπέγραψε το πρώτο του επαγγελματικό συμβόλαιο, φτάνοντας σε συμφωνία για την υπογραφή συμβολαίου διάρκειας πέντε ετών με τον σύλλογο. Ο Μανγκαλά προβιβάστηκε επίσημα στην πρώτη ομάδα και έλαβε τον αριθμό 22 στη φανέλα του. Στις 9 Νοεμβρίου, πραγματοποίησε το επαγγελματικό του ντεμπούτο μπαίνοντας ως αλλαγή στο 89ο λεπτό της νικηφόρας για την ομάδα του αναμέτρησης με σκορ 3–1 επί της Γκέρμιναλ Μπέρσοτ.
Πραγματοποίησε ακόμη μία συμμετοχή ως αλλαγή στο τέλος μιας αναμέτρησης απέναντι στη Γάνδη προτού ξεκινήσει ως βασικός για πρώτη φορά στην καριέρα του σε αναμέτρηση πρωταθλήματος απέναντι στην Ντέντερ στις 17 Ιανουαρίου 2009. Στη συγκεκριμένη αναμέτρηση, ο Μανγκαλά έδωσε την ασίστ για το πρώτο γκολ της ομάδας του το οποίο πέτυχε ο Μίλαν Γιοβάνοβιτς στο 3ο λεπτό. Η Σταντάρ κέρδισε τελικά τη συγκεκριμένη αναμέτρηση με σκορ 3–2 με τον Μανγκαλά να αγωνίζεται σε ολόκληρη τη διάρκειά της. Ολοκλήρωσε τη σεζόν με συνολικά 11 συμμετοχές στο πρωτάθλημα, σε μία σεζόν κατά την οποία η Σταντάρ στέφθηκε πρωταθλήτρια Βελγίου. Αγωνίστηκε επίσης στις αναμετρήσεις για το Κύπελλο ΟΥΕΦΑ εκείνης της σεζόν απέναντι στην ιταλική Σαμπντόρια, τη γερμανική ΦφΜ Στουτγκάρδη, καθώς και την πορτογαλική Σπόρτινγκ, ξεκινώντας ως βασικός στην τελευταία.

Ο Μανγκαλά ξεκίνησε να αγωνίζεται ως βασικός για τη σεζόν 2009–10 πραγματοποιώντας το ντεμπούτο του στη νίκη της ομάδας με σκορ 2–0 επί της Γκενκ για το Σούπερ Καπ Βελγίου στις 25 Ιουλίου 2009. Στις 12 Σεπτεμβρίου, ο Μανγκαλά πέτυχε το πρώτο του επαγγελματικό γκολ στο πρωτάθλημα σε μια αναμέτρηση απέναντι στην Μέχελεν, όπου η Σταντάρ επικράτησε με τελικό σκορ 3–0. Τέσσερις ημέρες αργότερα, ο Μανγκαλά πέτυχε ακόμη ένα τέρμα απέναντι στην αγγλική Άρσεναλ στην εναρκτήρια για την ομάδα του αναμέτρηση για τη φάση των ομίλων του ΟΥΕΦΑ Τσάμπιονς Λιγκ. Ο Μανγκαλά πέτυχε το τέρμα του στο 3ο λεπτό, ενώ ο επιθετικός της Σταντάρ, Γιοβάνοβιτς, σκόραρε δύο λεπτά αργότερα ανεβάζοντας τον πήχη του σκορ στο 2–0, ωστόσο, η βελγική ομάδα τελικώς ηττήθηκε με σκορ 3–2 έπειτα από τρία γκολ των Άγγλων που έμειναν χωρίς απάντηση από τους Βέλγους.

### Πόρτο
Ο Μανγκαλά μεταγράφηκε στην ΦΚ Πόρτο έναντι €7,5&nbsp;εκατομμυρίων στις 16 Αυγούστου 2011. Αγωνίστηκε στην πρώτη του σεζόν με την Πόρτο ως αλλαγή των Ρολάντο, Μαϊκόν και Οταμέντι. Πραγματοποίησε το ντεμπούτο του στη δεύτερη σεζόν παρουσίας του στην ομάδα, όταν και καθιερώθηκε ως βασικός στο κέντρο της αμυντικής γραμμής και πέτυχε συνολικά τέσσερα γκολ στο πρωτάθλημα, ένα εκ των οποίων ήταν σε μια ισοπαλία με σκορ 2–2 απέναντι στην Μπενφίκα.

## Διεθνής Καριέρα
Λόγω του γεγονότος ότι μεγάλωσε στο Βέλγιο, ο Μανγκαλά δεν αγωνίστηκε με καμία από τις ομάδες νέων της Εθνικής Γαλλίας. Το 2008, δέχθηκε κρούση από τη Βελγική Ομοσπονδία Ποδοσφαίρου η οποία κάλεσε τον παίκτη στην ηλικιακή κατηγορία U18. Ωστόσο, λόγω του ότι δεν κατείχε βελγικό διαβατήριο εκείνη την περίοδο, η κλήση του αυτή αποδείχθηκε άσκοπη. Έπειτα από τις πολύ καλές του εμφανίσεις με την πρώτη ομάδα της Σταντάρ Λιέγης, ο Μανγκαλά τράβηξε το ενδιαφέρον της Γαλλικής Ομοσπονδίας Ποδοσφαίρου με τον προπονητή της Εθνικής Γαλλίας U21, Ερίκ Μομπαέρ, να παρακολουθεί, μάλιστα, μία αναμέτρηση της ομάδας της Λιέγης απέναντι στη Μουσκρόν στο Σταντ Λε Κανονιέ το Νοέμβριο του 2009. Στις 5 Νοεμβρίου 2009, ο Μανγκαλά κλήθηκε, για πρώτη φορά, στην ηλικιακή κατηγορία U21 για μία φιλική αναμέτρηση απέναντι στην Τυνησία U21 στις 13 Νοεμβρίου, καθώς και μία αναμέτρηση για τα προκριματικά του Ευρωπαϊκού Πρωταθλήματος U21 του 2011 απέναντι στη Σλοβενία U21 στις 17 Νοεμβρίου. Ο Μανγκαλά πραγματοποίησε το ντεμπούτο του στην ηλικιακή κατηγορία U21 στην αναμέτρηση με την Τυνησία, ωστόσο δεν μπόρεσε να αγωνιστεί στην αναμέτρηση με τη Σλοβενία, λόγω τραυματισμού που υπέστη στην προπόνηση την αμέσως προηγούμενη ημέρα της αναμέτρησης. Στις 2 Μαρτίου 2010, κλήθηκε για δεύτερη φορά στην ηλικιακή κατηγορία U21 της Εθνικής Γαλλίας και ξεκίνησε ως βασικός στο κέντρο της άμυνας μαζί με τον αρχηγό Μαμαντού Σακό στη νίκη της ομάδας με σκορ 3–1 επί της Κροατίας U21.

Κλήθηκε για πρώτο φορά στην Εθνική Γαλλίας στις 16 Μαΐου 2013 από τον Ντιντιέ Ντεσάν για μια περιοδεία της ομάδας στη Νότια Αμερική. Η Εθνική Γαλλίας αντιμετώπισε σε φιλική αναμέτρηση την Ουρουγουάη στις 5 Ιουνίου και τη Βραζιλία στις 9 Ιουνίου. Πραγματοποίησε την πρώτη του συμμετοχή στην αναμέτρηση με την Ουρουγουάη.
Τον Φεβρουάριο του 2014, κλήθηκε εκ νέου στην Εθνική Γαλλίας για τη φιλική αναμέτρηση που θα λάμβανε χώρα στις 5 Μαρτίου απέναντι στην Ολλανδία, όπου και ξεκίνησε ως βασικός. Στις 13 Μαΐου 2014 ανακοινώθηκε επίσημα ως μέλος της 23μελούς αποστολής της Εθνικής Γαλλίας που θα λάβει μέρος στο Παγκόσμιο Κύπελλο του 2014.

## Στατιστικά Συλλόγου

## Διακρίσεις
;Σταντάρ Λιέγης
* Προ Λιγκ Βελγίου: 2008–09
* Κύπελλο Βελγίου: 2010–11
* Σούπερ Καπ Βελγίου: 2008, 2009

;Πόρτο
* Πριμέιρα Λίγκα: 2011–12, 2012–13
* Σούπερ Καπ Πορτογαλίας: 2012, 2013

## Παραπομπές


## Εξωτερικοί Σύνδεσμοι

* Πληροφορίες για τον Ελιακίμ Μανγκαλά στην επίσημη ιστοσελίδα της Σταντάρ Λιέγης  
* Προφίλ και στατιστικά του Ελιακίμ Μανγκαλά στο FootGoal.net 

Κατηγορία:Γάλλοι ποδοσφαιριστές
Κατηγορία:Ποδοσφαιριστές από τη Λαϊκή Δημοκρατία του Κονγκό
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Σταντάρ Λιέγης
Κατηγορία:Ποδοσφαιριστές ΦΚ Πόρτο
Κατηγορία:Ποδοσφαιριστές ΦΚ Πόρτο Β
Κατηγορία:Ποδοσφαιριστές Πριμέιρα Λίγκα
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Μάντσεστερ Σίτι
Κατηγορία:Ποδοσφαιριστές Πρέμιερ Λιγκ